**თბილისის ვანო სარაჯიშვილის სახელობის სახელმწიფო კონსერვატორიის**

**შიდასაკონსერვატორიო სტუდენტური საკომპოზიტორო და მუსიკოლოგიური კონკურსების**

**დებულება**

**მუხლი 1. ზოგადი პირობები**

1.1 ეს დებულება განსაზღვრავს „შიდასაკონსერვატორიო სტუდენტური მუსიკოლოგიური და საკომპოზიტორო კონკურსების" (შემდეგში − კონკურსები) ჩატარების პირობებს.

1.2 კონკურსების მიზანია თბილისის ვანო სარაჯიშვილის სახელობის სახელმწიფო კონსერვატორიის სტუდენტებში შემოქმედებითი და კვლევითი პოტენციალის გააქტიურება.

1.3 კონკურსების ორგანიზატორი და განმახორციელებელია თბილისის ვანო სარაჯიშვილის სახელობის სახელმწიფო კონსერვატორიის კომპოზიციისა და მუსიკოლოგიის ფაკულტეტი.

1.4 კონკურსებს აცხადებს კომპოზიციისა და მუსიკოლოგიის ფაკულტეტის დეკანი შესაბამისი ბრძანებით.

1.5 კონკურსებში გამარჯვებულს გამოავლენს კონკურსის ჟიური, რომლის შემადგენლობა განისაზღვრება კომპოზიციისა და მუსიკოლოგიის ფაკულტეტის დეკანის ბრძანებით, მიმართულებებთან კონსულტაციით.

1.6 ჟიურის გადაწყვეტილება საბოლოოა და გადახედვას არ ექვემდებარება.

**მუხლი 2. კონკურსების პირობები**

2.1 კონკურსები ტარდება ყოველწლიურად.

2.2 დასაშვებია ყოველი მომდევნო წლისათვის კონკურსების პირობების შეცვლა, კომპოზიციისა და მუსიკოლოგიის ფაკულტეტის საბჭოს დადგენილებით.

2.3 კონკურსებში მონაწილეობა შეუძლიათ მხოლოდ თბილისის ვანო სარაჯიშვილის სახელობის სახელმწიფო კონსერვატორიის როგორც კომპოზიციისა და მუსიკოლოგიის, ისე საშემსრულებლო ფაკულტეტის საბაკალავრო და სამაგისტრო საფეხურის აქტიური და შეჩერებული სტატუსის მქონე სტუდენტებს.

2.4 კონკურსების ნომინაციები და ჯილდოები განისაზღვრება ყოველწლიურად კომპოზიციისა და მუსიკოლოგიის ფაკულტეტის დეკანის ბრძანებით.

2.5 თითოეული კონკურსის კონკრეტულ ნომინაციაში გაიცემა ორი ჯილდო: I ადგილი − 300 ლარი, II ადგილი − 200 ლარი.

**მუხლი 3. კონკურსის ვადები**

3.1 კონკურსის შედეგები გამოცხადდება განაცხადების მიღების დასრულებიდან 15 დღის ვადაში.

**მუხლი 4.**

**საკონკურსო ნომინაციები და დოკუმენტაცია**

4.1 კონკურსში მონაწილეობისთვის განმცხადებელმა უნდა გამოაგზავნოს:

ა) განცხადება კომპოზიციისა და მუსიკოლოგიის ფაკულტეტის დეკანის სახელზე კონკურსში მონაწილეობის შესახებ, ნომინაციის/ნომინაციების მითითებით;

ბ) საკონკურსო მასალა ნომინაციის/ნომინაციების შესაბამისად.

4.2 კონკურსის მონაწილეს შეუძლია განაცხადის წარდგენა ერთდროულად რამდენიმე ნომინაციაში.

**მუხლი 5. საკომპოზიტორო კონკურსი**

ნომინაციები და ჯილდოები:

5.1 საუკეთესო ნაწარმოები სოლო ინსტრუმენტისთვის ან ხმისთვის, ხანგრძლივობა არაუმეტეს 10 წუთისა.

5.2 საუკეთესო ნაწარმოები ანსამბლისთვის (დუეტი, ტრიო, კვარტეტი), ხანგრძლივობა არაუმეტეს 15 წუთისა.

5.3 საუკეთესო ნაწარმოები თავისუფალი შემადგენლობისთვის (5.1 და 5.2 პუნქტებში გაწერილი შემადგენლობის გამოკლებით), ხანგრძლივობა არაუმეტეს 20 წუთისა.

5.4 საუკეთესო ელექტრონული კომპოზიცია (ფიქს მედია, ლაივ ელექტრონიკა და სხვ.), ხანგრძლივობა არაუმეტეს 15 წუთისა.

ყველა ნომინაციაში შესაძლებელია ვიზუალური კომპონენტის გამოყენება.

დოკუმენტაციის წარმოდგენის წესი:

5.5 საკონკურსო დოკუმენტაცია (განცხადება და ბრძანებაში მითითებული ნომინაციის შესაბამისი საკონკურსო ნაწარმოებების სანოტო, სასურველია აუდიო/ვიდეო ჩანაწერები, PDF და აუდიო ფაილები mp3 ფორმატით; ელექტრონული კომპოზიციის შემთხვევაში, აუცილებელია ანოტაცია PDF ფაილით და აუდიო ფაილი mp3 ფორმატით) უნდა გამოიგზავნოს კომპოზიციისა და მუსიკოლოგიის ფაკულტეტის დეკანის ოფიციალურ ელექტრონულ ფოსტაზე compose-theory@tsc.edu.ge

**მუხლი 6. მუსიკოლოგიური კონკურსი**

ნომინაციები:

6.1 საუკეთესო მუსიკოლოგიური სამეცნიერო ნაშრომი, 6-15 გვ. ბიბლიოგრაფიისა და მაგალითების გარეშე.

6.2 საუკეთესო ნაშრომი მუსიკალურ ჟურნალისტიკაში (ინტერვიუ, სტატია, ბლოგპოსტი, ნებისმიერი ფორმატის რეპორტაჟი და სხვ.).

6.3 საუკეთესო კრიტიკული ნამუშევარი (ესსე, რეცენზია, სტატია და სხვ.).

**მუსიკოლოგიური კონკურსის** დოკუმენტაციის წარმოდგენის წესი:

6.4 კონკურსანტმა კონკრეტული ნომინაციისთვის/ნომინაციებისთვის უნდა გამოაგზავნოს გამოქვეყნებული ან გამოუქვეყნებელი ნაშრომი/ნაშრომები კომპოზიციისა და მუსიკოლოგიის ფაკულტეტის დეკანის ოფიციალურ ელექტრონულ ფოსტაზე compose-theory@tsc.edu.ge. „საუკეთესო სამუსიკისმცოდნეო სამეცნიერო ნაშრომის“ კატეგორიაში გამოუქვეყნებელი ნაშრომის/ნაშრომების წარმოდგენისას კონკურსანტმა უნდა იხელმძღვანელოს ტექსტის გაფორმების ქვემოთ მოცემული ინსტრუქციით:

<https://docs.google.com/document/d/1Xkqtjk1CBBhrIsd5iDBDRNCJbUmMPi2FHumHYurL_jU/edit>

კონკურსანტმა უნდა წარმოადგინოს ნაშრომის პლაგიატზე შემოწმების შედეგები Turnitin-ის სისტემაში, წინააღმდეგ შემთხვევაში, ნაშრომი არ მიიღება. პლაგიატის გამოვლენისას ნაშრომი იხსნება კონკურსიდან.

**მუხლი 7.** **შეფასების კრიტერიუმები**

7.1 საკომპოზიციო კონკურსი:

ნომინაციები 5.1-5.3

* მუსიკალური მასალის/მხატვრული იდეის ორიგინალობა (საავტორო უფლებების გათვალისწინება);
* ინსტრუმენტული შესაძლებლობების ფლობა;
* ნაწარმოების ფორმის გამართულობა;
* ნოტაციის სიზუსტე და შესაბამისობა მხატვრულ ამოცანებთან.

ელექტრონული კომპოზიციის ნომინაციის (5.4) კრიტერიუმები:

* მუსიკალური მასალის/მხატვრული იდეის ორიგინალობა (საავტორო უფლებების გათვალისწინება);
* ნაწარმოების ფორმის გამართულობა;
* ელექტრო-აკუსტიკური და/ან აუდიო-ვიზუალური ნაშრომის ტექნიკური გამართულობა;
* ნაწარმოების ანოტაციის უნარი.

7.2 მუსიკოლოგიური კონკურსი

ნომინაცია 6.1

* სამეცნიერო ნაშრომის გაფორმების (ტექნიკური მხარე, ციტირება, ბიბლიოგრაფია და სხვ.) შესაბამისობა 6.4 პუნქტში გაწერილ სტანდარტთან. ინფორმაცია Turnitin-ის სისტემაში ნაშრომის გატარების შედეგის შესახებ.
* ნაშრომის აქტუალობა;
* ნაშრომის მიზნებისა და ამოცანების შესაბამისობა ნაშრომის შედეგებთან;
* თეორიული ბაზისისა და ფაქტობრივი მასალის ფლობა;
* არგუმენტირებული მსჯელობისა და დასკვნის გამოტანის უნარი;
* ნაშრომის ენობრივი და სტილისტური გამართულობა.

ნომინაციები 6.1 და 6.2

* ნაშრომის აქტუალობა;
* ნაშრომის ენობრივი და სტილისტური გამართულობა;
* არგუმენტირებული მსჯელობა;
* ორიგინალურობა.